CELEX: 32016R0861
Language: hr
Date: 2016-02-18 00:00:00
Title: Delegirana uredba Komisije (EU) 2016/861 оd 18. veljače 2016. o ispravku Delegirane uredbe Komisije (EU) br. 528/2014 o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za rizike osim delta-rizika za opcije u standardiziranom pristupu tržišnom riziku te o ispravku Delegirane uredbe Komisije (EU) br. 604/2014 o dopuni Direktive 2013/36/EU Europskog parlamenta i Vijeća u vezi s regulatornim tehničkim standardima u odnosu na kvalitativne i odgovarajuće kvantitativne kriterije za utvrđivanje kategorija zaposlenika čije profesionalne aktivnosti imaju značajan utjecaj na profil rizičnosti institucije (Tekst značajan za EGP)

1.6.2016   
            
            
               HR
            
            
               Službeni list Europske unije
            
            
               L 144/21
            
         DELEGIRANA UREDBA KOMISIJE (EU) 2016/861
   оd 18. veljače 2016.
   o ispravku Delegirane uredbe Komisije (EU) br. 528/2014 o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za rizike osim delta-rizika za opcije u standardiziranom pristupu tržišnom riziku te o ispravku Delegirane uredbe Komisije (EU) br. 604/2014 o dopuni Direktive 2013/36/EU Europskog parlamenta i Vijeća u vezi s regulatornim tehničkim standardima u odnosu na kvalitativne i odgovarajuće kvantitativne kriterije za utvrđivanje kategorija zaposlenika čije profesionalne aktivnosti imaju značajan utjecaj na profil rizičnosti institucije
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (1), a posebno njezin članak 94. stavak 2.,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (2), a posebno članak 329. stavak 3. treći podstavak, članak 352. stavak 6. treći podstavak i članak 358. stavak 4. treći podstavak te Uredbe,
   budući da:
   
               (1)
            
            
               Člankom 329. stavkom 3., člankom 352. stavkom 6. trećim podstavkom i člankom 358. stavkom 4. trećim podstavkom Uredbe (EU) br. 575/2013 predviđa se da Europsko nadzorno tijelo za bankarstvo (EBA) odredi više metoda za obuhvaćanje drugih rizika, osim delta-rizika, u kapitalnim zahtjevima za institucije, na način koji je razmjeran opsegu i složenosti poslovanja institucija vezano uz opcije i varante. U skladu s tim EBA je izradila nacrt regulatornih tehničkih standarda u tom pogledu, koje je Komisija prihvatila i donijela u Delegiranoj uredbi Komisije (EU) br. 528/2014 (3).
            
         
               (2)
            
            
               Okvirom za bonitetni nadzor utvrđenim Direktivom 2013/36/EU od svih se institucija zahtijeva da utvrde sve zaposlenike čije profesionalne aktivnosti imaju značajan utjecaj na profil rizičnosti institucije. U skladu s člankom 94. stavkom 2. Direktive 2013/36/EU EBA je izradila nacrt regulatornih tehničkih standarda u tom pogledu, koje je Komisija prihvatila i donijela u Delegiranoj uredbi Komisije (EU) br. 604/2014 (4).
            
         
               (3)
            
            
               U Delegiranoj uredbi (EU) br. 528/2014 i Delegiranoj uredbi (EU) br. 604/2014 došlo je do određenih pogrešaka, koje treba ispraviti.
            
         
               (4)
            
            
               U skladu s Delegiranom uredbom (EU) br. 528/2014 pojednostavnjeni pristup trebao bi biti dostupan samo za institucije koje kupuju isključivo opcije i varante, ali one ne bi trebale biti obvezne upotrebljavati taj pristup. Stoga je primjereno ispraviti tekst iz članka 2. Delegirane uredbe (EU) br. 528/2014 kojim se te institucije obvezuje na upotrebu pojednostavnjenog pristupa te kojim se drugim institucijama ne sprječava upotreba tog pristupa.
            
         
               (5)
            
            
               Članak 4. stavak 1. točku (c) Delegirane uredbe (EU) br. 604/2014 trebalo bi na odgovarajući način izmijeniti tako da se njime svi zaposlenici koji su na temelju svojih ukupnih primitaka svrstani u isti platni razred kao i više rukovodstvo i preuzimatelji rizika utvrđuju kao „osobe koje preuzimaju značajan rizik”, odnosno kao oni čije profesionalne aktivnosti imaju značajan utjecaj na profil rizičnosti institucije.
            
         
               (6)
            
            
               Ova se Uredba temelji na nacrtu regulatornih tehničkih standarda koji je EBA dostavila Komisiji.
            
         
               (7)
            
            
               EBA je provela otvoreno javno savjetovanje o izvornom nacrtu regulatornih tehničkih standarda koji se ispravlja ovom Uredbom, analizirala moguće povezane troškove i koristi te zatražila mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (5).
            
         
               (8)
            
            
               Kako bi se osiguralo da se regulatorni tehnički standardi što je prije moguće mogu ispravno primijeniti, ova Uredba trebala bi stupiti na snagu sljedećeg dana od dana objave u Službenom listu Europske unije,
            
         DONIJELA JE OVU UREDBU:
   Članak 1.
   Ispravak Delegirane uredbe (EU) br. 528/2014
   Članak 2. Delegirane uredbe (EU) br. 528/2014 zamjenjuje se sljedećim:
   
      „Članak 2.
      Pojednostavnjenim pristupom smiju se koristiti samo institucije koje kupuju isključivo opcije i varante.”
   
   Članak 2.
   Ispravak Delegirane uredbe (EU) br. 604/2014
   U članku 4. stavku 1. Delegirane uredbe (EU) br. 604/2014 točka (c) zamjenjuje se sljedećim:
   
      
                  „(c)
               
               
                  zaposleniku su u prethodnoj financijskoj godini dodijeljeni ukupni primici koji su jednaki ili veći od iznosa najnižih ukupnih primitaka dodijeljenih u toj financijskoj godini članu višeg rukovodstva ili zaposleniku koji zadovoljava bilo koji od kriterija iz točaka 1., 5., 6., 8., 11., 12., 13. ili 14. članka 3.”.
               
            
   Članak 3.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. veljače 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 27.6.2013., str. 338.
   
   
      (2)  SL L 176, 27.6.2013., str. 1.
   
   
      (3)  Delegirana uredba Komisije (EU) br. 528/2014 оd 12. ožujka 2014. o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za rizike osim delta-rizika za opcije u standardiziranom pristupu tržišnom riziku (SL L 148, 20.5.2014., str. 29.).
   
      (4)  Delegirana uredba Komisije (EU) br. 604/2014 оd 4. ožujka 2014. o dopuni Direktive 2013/36/EU Europskog parlamenta i Vijeća u vezi s regulatornim tehničkim standardima u odnosu na kvalitativne i odgovarajuće kvantitativne kriterije za utvrđivanje kategorija zaposlenika čije profesionalne aktivnosti imaju značajan utjecaj na profil rizičnosti institucije (SL L 167, 6.6.2014., str. 30.).
   
      (5)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).